96 sarnaqäwi: Jesusax usutanakaruw qulli
JESUSAX markpach muytaskäna ukhaxa, usutanakaruw qulläna. Ukat uka luräwinakat taqi chiqan parlasïna. Ukatwa, such’unaka, juykhunaka, cojonaka, taqi kun usuni jaqinaka Jesusar irpkatapxäna. Ukat Jesusax taqiniruw k’umaraptayäna.
Jesusar Juanax bautiskäna uka maratxa kimsa mara jilaw saraqxäna. Ukatxa Jesusax apostolanakaparux Jerusalenaruw saräxa sänwa, ukanwa jiwayapxitani ukat jiwatanak taypitwa jaktanïxa sasa. Ukat usutanakarux qullaskakïnwa.
Mä uruxa, sabadow Jesusax yatichaskäna. Judionakatakix sabadox samarañ urünwa. Akankki uka warmix 18 maraw ukham k’umu sarnaqäna, janiw chiqaptirjamäkänti. Ukatwa, Jesusax llamkt’äna, ukhamat uka warmix chiqaptxäna. ¡K’umaräxänwa!
Uk uñjasaw judionakan yupaychäwip irpirinakax wal colerasipxäna. Ukat maynix akham sasaw arusïna: ‘Suxta uruw lurañatakix utji, ¡uka urunakanwa qullayasirix jutapxañamaxa, janiw samarañ urunxa!’ sasa.
Ukampis Jesusax sänwa: ‘¡Jan sintt’asir jaqinaka! Jumanakax samarañ urunxa asno jararasin umt’ayirix jiskhapxasmawa. Ukhamasti, ¿janit 18 mara usuntat khuyañ warmir qullañax walïkaspa?’ sasa. Ukhamakiw uka jan sintt’asir jaqinakax phinq’a uñnaqapxäna.
Ukat Jesusampi apostolanakapampix Jerusalenaruw sarasipkäna. Jericor jak’achasipxän ukhaxa, mayjasiri pä juykhunakawa Jesusar akham sas art’apxäna: ‘Jesús, yanapt’asipxita’ sasa.
Jesusax uka juykhunakaruw jawsäna, ukat ‘¿jumanak laykux kuns luriristxa?’ sasaw jiskt’äna. ‘Tata, uñjañwa munapxta’ sapxänwa. Jesusax nayrat llamkt’äna, ¡ukjpacharakiw uñjxapxäna! ¿Kunatsa Jesusax taqi uka milagronak lurpachänxa? Kunattix wal jaqinakar munasïna ukat jupar atinisipxañapwa munäna. Ukat Jesusax aka Uraqi apnaqxani ukhaxa janiw khitis usutäxaniti.
Mateo 15:30, 31; Lucas 13:10-17; Mateo 20:29-34.
Jiskt’äwinaka
- ¿Markpach muytasax Jesusax kamachänsa?
- Bautisasxän uka marat kimsa mar saraqataruxa, ¿Jesusax apostolanakaparux kamsänsa?
- ¿Khitinakas akankaski uka jaqinakaxa, ukat Jesusax kamachänsa aka warmiruxa?
- ¿Kunatsa Jesusan arsüwipax yupaychäw irpirinakar phinq’a uñnaqayäna?
- Kunapachatï Jesusax Jericó markar jak’achasxäna ukhaxa, ¿mayjasir pä juykhunakar kamachänsa?
- ¿Kunatsa Jesusax milagronak luräna?
Yaqha jiskt’äwinakampi
- Liyt’añamawa Mateo 15:30, 31.
¿Jesusan ch’amanïtapax kunsa Jehová Dios tuqit uñacht’ayistu, ukat jutïritak Diosan arsutanakapxa kunjamsa uñjapxañasa? (Sal. 37:29; Isa. 33:24.)
- Liyt’añamawa Lucas 13:10-17.
Waranq mara Jesusax apnaqkani ukhaxa, ¿kunjamänisa, ukxa kunjamsa sábado urunakan jach’a milagro luratanakapax uñacht’ayistu? (Luc. 13:10-13; Sal. 46:9; Mat. 12:8; Col. 2:16, 17; Apo. 21:1-4.)
- Liyt’añamawa Mateo 20:29-34.
Jesusax jaqir yanapt’añatakixa tiempo apst’asïnwa, ¿ukxa kunjamsa aka sarnaqäwix uñacht’ayistu, ukat kunsa jiwasanakax yatiqaraksna? (Deu. 15:7; Sant. 2:15, 16; 1 Juan 3:17.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn